钦定古今图书集成/明伦汇编/官常典/第358卷 > 范儁
## 钦定古今图书集成/明伦汇编/官常典/第358卷 > 范儁

按《明外史》本传：“儁字国士，高安人。万历五年进士。为
义乌知县，征授御史。十二年正月陈时政十事，语皆
切至，而中言人欲宜防，力以靡曼麹糵为戒。先是慈
宁宫灾，给事中邹元标疏陈六事，忤帝意。及帝遘微
疾，大臣方问安，而儁疏适入。帝恚曰：‘向未罪元标，致
儁复尔，当重惩之’。申时行等拟镌秩，帝犹怒，将各予”
杖。是夜，大雷雨，明日，朝门外水三尺馀。帝怒少霁。时
行等亦力救，乃斥为民。明年，给事中张维新请推用
遣谪诸臣。诏许量移，惟儁不叙。给事中孙世祯、御史
方万山等言“儁不宜独遗”，坐夺俸。自是屡荐不起。里
居数十年卒。天启初，复官，赠光禄少卿。